wickkiey/tamil-wikipedia-chunked huggingface dataset:
# பலெர்மோ

**பலெர்மோ** (*Palermo*, சிசிலிய மொழி: *Palermu*, , , *Panormos*) தெற்கு இத்தாலியிலுள்ள, தன்னாட்சிப் பகுதியான சிசிலி மற்றும் பலெர்மோ பெருநகரப் பகுதி ஆகிய இரண்டிற்கும் தலைநகரம் ஆகும். இந்த நகரம் இதன் வரலாறு, பண்பாடு, கட்டிடக்கலை, உணவியலுக்காக பெரிதும் அறியப்படுகின்றது. தனது 2,700 ஆண்டு தொன்மையான வரலாற்றின் பெரும்பகுதியும் இவற்றில் முதன்மையான பங்களித்துள்ளது. பலெர்மோ திர்ரேனியக் கடலின் பலெர்மோ வளைகுடாவை அடுத்து சிசிலித் தீவின் வடமேற்கே அமைந்துள்ளது.  
கி.மு&nbsp;734இல் போனீசியர்கள் இந்த நகரை நிர்மாணித்தனர்; *சிஸ்* ('பூ') எனப் பெயரிட்டிருந்தனர். பின்னர் பலெர்மோ கார்த்திஜ் ஆளுமையிலும் தொடர்ந்து உரோமைக் குடியரசின் அங்கமாயிற்று. பின்னர் பைசாந்தியப் பேரரசின் அங்கமாக ஆயிரமாண்டுகளுக்கும் மேலாக இருந்து வந்தது. கிரேக்கர்கள் இந்த நகருக்கு *முழுமையான துறைமுகம்* எனப் பொருள்பட *பனோர்மசு* என்று பெயரிட்டனர். 831 முதலிலிருந்து 1072 வரை இந்நகரம் அராபிய ஆட்சியில் இருந்தது; சிசிலி எமிரேட்டின் தலைநகரமானது. அரபாபியர் இதற்கு கிரேக்கப் பெயரை மாற்றி *பா அல் ஹார்ம்* எனப் பெயரிட்டது. இதுவே பின்னாளில் இந்நகரின் தற்போதைய பெயருக்கு வேராயிற்று. நார்மன் மீள்வெற்றிக்குப் பின்னர் சிசிலி இராச்சியம் (1130 முதல் 1816 வரை) என்ற புதிய இராச்சியத்தின் தலைநகராயிற்று. பேரரசர் பிரெடிரிக் II காலத்திலும் கான்ராடு IV காலத்திலும் புனித உரோமைப் பேரரசின் தலைநகரமாகவும் விளங்கியது.  
பலெர்மோ நகரியப் பகுதியின் மக்கள்தொகை 855,285 ஆக மதிப்பிடப்பட்டுள்ளது. 1.2 மில்லியன் மக்களுள்ள இதன் பெருநகரப் பகுதி இத்தாலியின் ஐந்தாவது மிகுந்த மக்கள்தொகையுள்ள பெருநகரப் பகுதியாக உள்ளது. மையப்பகுதியின் மக்கள்தொகை 676,000 ஆகும். இத்தாலிய மொழியும் சிசிலிய மொழியின் பலெர்மோதானிய வழக்குமொழியும் இங்கு பேசப்படும் மொழிகளாகும்.  
பலெர்மோ சிசிலியின் பண்பாட்டு, பொருளியல் மற்றும் சுற்றுலாத் தலைநகரம். இது வரலாறு, பண்பாடு, கலை, இசை, உணவு துறைகளில் தனது முத்திரையைப் பதித்துள்ளது. இங்குள்ள இதமான நடுநிலக்கடல் வானிலை, இதன் அறுசுவை உணவு, உணவகங்களுக்காகவும் ரோமனெஸ்க், கோதிக், பரோக் தேவாலயங்கள், அரண்மனைகள் மற்றும் கட்டிடங்கள், மற்றும் இரவுக் கேளிக்கைகள், இசை போன்றவற்றிற்காகவும் ஏராளமான சுற்றுலாப் பயணிகள் வருகின்றனர். பலெர்மோ சிசிலியின் முதன்மையான தொழில், வணிக மையமாகும்: முதன்மைத் தொழில்களாக சுற்றுலா, சேவைகள், வணிகம், வேளாண்மை உள்ளன. இங்கு பால்கோன்-போர்செல்லினோ பன்னாட்டு வானூர்தி நிலையம் உள்ளது.  
பண்பாட்டு,கலைநய,பொருளியல் காரணங்களுக்காக நடுநிலக் கடலில் உள்ள பெரிய நகரங்களில் ஒன்றாக பலெர்மோ விளங்கியது. இத்தாலியிலும் ஐரோப்பாவிலும் மிகுந்த சுற்றுலாப் பயணிகளை ஈர்க்கும் இடமாக பலெர்மோ உள்ளது. இது *அரபு-நோர்மன் பலெர்மோவும் பேராலயங்களும்* என ஐக்கிய நாடுகள் கல்வி, அறிவியல், பண்பாட்டு நிறுவனத்தால் உலகப் பாரம்பரியக் களமாக அறிவிக்கப்பட்டுள்ளது. இந்த நகரம் கவனமாக மேம்படுத்தப்பட்டு வருகின்றது. ஐரோ-நடுநிலக்கடல் பகுதியில் உள்ள பெருநகரங்களில் ஒன்றாக தயாராகி வருகின்றது.  
உரோமைக் கத்தோலிக்கம் பலெர்மோதானியப் பண்பாட்டில் முதன்மை வகிக்கிறது. பலெர்மோவின் காவல் துறவி சான்டா ரோசல்லா ஆகும். அவரது விருந்து நாள் சூலை 15 அன்று கொண்டாடப்படுகின்றது. அந்நாளில் ஏராளமான சுற்றுலாப்பயணிகளைக் கவரும் வண்ணம் பழம், காய்கள், மீன் சந்தைகள் களை கட்டுகின்றன.
# திரைலோக்கியநாதர் கோயில்

**திரைலோக்கியநாதர் கோயில்** அல்லது **திருப்பருத்திக்குன்றம் ஜீனசுவாமி கோயில்** (**Trilokyanatha Temple** in Thiruparthikundram (also called **Thiruparthikundram** Jain temple), என்பது தமிழ்நாட்டின், காஞ்சிபுரத்தின் புறநகர் பகுதியான திருப்பருத்திக்குன்றத்தில் உள்ள ஒரு சைனக் கோயிலாகும். இது சைன சமயத்தின் திகம்பம்பர பிரிவைச் சேர்ந்த கோயில். திராவிட கட்டிடக்கலையில் கட்டப்பட்ட இந்த கோயிலானது பல்லவ மன்னர் சிம்மவிஷ்ணுவால் கி.பி 556 ஆம் ஆண்டில் கட்டப்பட்டது. அப்போது இந்தக் கோயில் `வர்த்தமானீஸ்வரம்’ என்று அழைக்கப்பட்டது. பல்லவர் காலத்தில் செங்கல் கோயிலாகக் கட்டப்பட்ட இந்தக் கோயில்,பிற்கால சோழ மரபைச் சேர்ந்த முதலாம் குலோத்துங்கன் காலத்தில் கருங்கல் கோயிலாக மாற்றப்பட்டது. பின்னர், விஜய நகரப் பேரரசு காலத்தில் இந்தக் கோயில் புதுப்பிக்கப்பட்டது.  
இக்கோயிலானது தமிழ்நாடு அரசின் தொல்லியல் துறையால் பாதுகாக்கப்பட்ட நினைவுச்சின்னமாக பராமரிக்கப்படுகிறது. அதே சமயம் பரம்பரை அறங்காவலர்களின் நிர்வாகத்திலும் உள்ளது. இந்தக் கோயிலுடன் சந்திரபிரபா கோயிலைச் சேர்த்து இந்தக் கோயிலைச் சுற்றியுள்ள பகுதியானது ஜீன காஞ்சி என அழைக்கப்படுகிறது இதைப் போலவே காஞ்சிபுரத்தின் அருகில் உள்ள இருபகுதிகள் சிவ காஞ்சி மற்றும் விஷ்ணு காஞ்சி என அழைக்கப்படுகின்றன.
# திரைலோக்கியநாதர் கோயில்

## வரலாறு

இப்பகுதியை ஆண்ட பல்லவர்கள் தங்கள் துவக்கக் காலங்களில் சைன சமயத்தைச் சேர்ந்தவர்களாக இருந்தனர். உள்ளூரில் நிலவும் ஒரு கதையின்படி, இந்த கோயிலானது பல்லவ வழிநின்ற துறவிகளான வாமனா மற்றும் மல்லீசீனா ஆகியோரால் கட்டப்பட்டது. ஆறாம் நூற்றாண்டின் கடைசி தசாப்தத்தில் முதல் பல்லவ மன்னனான சிம்மவிஷ்ணுவால் இக்கோயில் கட்டப்பட்டதாக வேறுசில செய்திகள் உள்ளன. என்றாலும் இக்கோயில் 8 ஆம் நூற்றாண்டில் ஏறத்தாழ கி.பி. 800 ஆம் ஆண்டு பல்லவர் ஆட்சிக் காலத்தில் கட்டப்பட்டதாக நம்பப்படுகிறது. இக்கோயிலில் பல்லவ மன்னன், இரண்டாம் நரசிம்ம பல்லவன் (700-728 CE) மற்றும் அதற்குப் பின் ஆண்ட இடைக்கால சோழ மன்னனர்களான இராசேந்திர சோழன் (1054-63 CE), முதலாம் குலோத்துங்க சோழன் (1070-1120 CE) விக்கிரம சோழன் (1118-35 CE),மற்றும் விஜய நகர பேரரசரான கிருஷ்ணதேவராயன் (1509-29 CE) ஆகியோரின் கல்வெட்டுகள் உள்ளன. சோழர் மற்றும் விஜயநகர கல்வெட்டுகள் கோவிலுக்கு அளித்த கொடைகளைப் பற்றி குறிப்பிடுகின்றன. 13 ஆம் நூற்றாண்டு ஓவியங்களை 15 -16 ஆம் நூற்றாண்டில் மீண்டும்வரைய கிருஷ்ணதேவராயர் உதவியுள்ளார். இக்கோயிலை தமிழக தொல்லியல் துறை பராமரித்து வருகிறது. இக்கோயிலின் கோபுரமானது 1199 ஆம் ஆண்டில் முனிவர் புஷ்பசெனா வமணராயரால் கட்டப்பட்டது என நம்பப்படுகிறது. கோயிலின் சுவர்கள் 13 ஆம் நூற்றாண்டில் அழகிய பல்லவனால் கட்டப்பட்டதாக நம்பப்படுகிறது. கோயிலில் 1387 ஆம் ஆண்டு விஜயநகர மன்னரின் அமைச்சரான எரிகப்பா என்பவரால் சங்கீத மண்டபம் என அழைக்கப்படும் இசை மண்டபம் கட்டப்பட்டுள்ளது உள்ளது.
# திரைலோக்கியநாதர் கோயில்

## கட்டடக்கலை

இந்தக் கோயிலானது திராவிடக் கட்டிடக்கலையில், மூன்று கோபுரங்களுடன் கட்டப்பட்டுள்ளது. இந்தக் கோயிலிலில் மூன்று சன்னதிகள் உள்ளன, அதில் மகாவீரர் சந்நிதி மையத்தில் உள்ளது. 24வது தீர்த்தரங்கரான லோகநாதரின் உருவம் வடக்கு பக்கத்தில் அமைந்துள்ளது. நேமிநாதர் நெற்கில் உள்ளார். மூன்று புனித வெண்கலச் சிலைகள் தற்போதுள்ள கருவறை வட்ட வடிவப் பின்புறத்தைக் கொண்ட `தூங்கானை மாடம்' எனும் அமைப்பில் கட்டப்பட்டிருக்கிறது. மகாவீரர், புஷ்பதந்தர், தருமதேவி ஆகியோரது கருவறைகள் கொண்ட கட்டட அமைப்பு சமணத்தில் `திரைலோக்கியநாதர் கோயில்' எனப்படுகிறது. இந்த மூன்று கருவறைகளுள் மகாவீரர் கருவறை காலத்தால் முந்தையது. வர்த்தமான தீர்த்தங்கரர் கருவறைக்கு வடக்கிலுள்ள புஷ்பதந்த தீர்த்தங்கரர் கருவறையும் வட்ட வடிவமாகக் காணப்படுகிறது. தென்புறத்தில் சிறிய அளவில் தரும தேவியின் கருவறை காணப்படுகிறது. கருவறைக்கு முன்னுள்ள முன் மண்டபம் சிற்ப வேலைப்பாடுகள் நிறைந்த தூண்களுடன் அமைந்திருக்கிறது.
இந்த மண்டபத்தில் விஜயநகர கால ஓவியங்கள் அழகாகத் தீட்டப்பட்டுள்ளன. இந்த ஓவியங்கள் முக்கியமாக சமண தீர்த்தங்கரர்களாகிய ரிஷபநாதர், வர்த்தமான மகாவீரர், நேமிநாதர் ஆகியோரது வாழ்க்கை வரலாற்றை சித்திரிக்கும் வகையில் உள்ளன. இவை மட்டுமல்லாமல் யக்ஷியின் வாழ்க்கையை விளக்கும் ஓவியங்களும் இங்கு தீட்டப்பட்டிருக்கின்றன. தூண்களில் ஓவியங்களை வரையப்பட்டுள்ளன. பிற தென்னிந்திய இந்து ஆலயங்களைப் போலவே, இந்தக் கோயிலின் நுழைவு வாயில் மற்றும் சன்னதிக்கு நடுவே துவாஜஸ்தம்பம் என அழைக்கப்படும் கொடிமரம் உள்ளது. கோயிலின் விதானத்தில் பல ஓவியங்கள் வரையப்பட்டு, அதில் தமிழ் கிரந்த எழுத்துகளில் எழுதப்பட்டும் உள்ளன. இதில் பெரும்பாலான ஓவியங்கள் கிருட்டிணணின் வாழ்க்கைக் கதையை விவரிக்கின்றன.
# திரைலோக்கியநாதர் கோயில்

## கலாச்சாரம்

திரைலோக்கியநாதர் கோயிலானது 1991 வரை 600 ஆண்டுகளாக பரம்பறை அறங்காவலர்களின் கட்டுப்பாட்டின் கீழ் இருந்தது. அதன்பிறகு, இந்த கோயிலானது தமிழ்நாடு அரசின் தொல்லியல் துறையால் பாதுகாக்கப்பட்ட நினைவுச்சின்னமாக பராமரிக்கப்பட்டு நிர்வகிக்கப்படுகிறது.  
காஞ்சிபுரம் ஒரு காலத்தில் சைன சமயத்தின் மையமாக புகழ்பெற்று இருந்தது. கோயில் அமைந்துள்ள இடமானது பாரம்பரியமாக பருத்தி என்று அழைக்கப்படுகிறது. இந்தப் பாரம்பரியத்தின் தொடர்ச்சியாக நவீனக் காலத்திலும் காஞ்சிபுரமானது கைத்தறி பட்டு புடவை நெசவின் பிரபலமான மையமாக தொடர்கிறது. இப்பகுதியில் சைனத் துறவிகள் அரசின் ஆதரவுடன், சைனத்தின் திகம்பர பிரிவைப் பரப்பினர்.
# திரைலோக்கியநாதர் கோயில்

## இதனையும் காண்க

- சமணக் காஞ்சி
# தேசிய நெடுஞ்சாலை 44 (இந்தியா)

**தேசிய நெடுஞ்சாலை 44**, இந்தியாவின் ஜம்மு காஷ்மீர் மாநிலத்தின் ஸ்ரீநகரையும், தமிழ் நாட்டின் கன்னியாகுமரி நகரையும் இணைக்கும் நெடுஞ்சாலை ஆகும். இது இந்தியாவின் மிக நீண்ட வடக்கு-தெற்கு இணைப்புச் சாலை ஆகும். இது ஜம்மு காஷ்மீர், பஞ்சாப், ஹரியானா, டெல்லி, உத்தரப் பிரதேசம், மத்தியப் பிரதேசம், மகாராஷ்டிரம், தெலுங்கானா, ஆந்திரப் பிரதேசம், கர்நாடகம் மற்றும் தமிழ்நாடு ஆகிய மாநிலங்கள் வழியாக செல்கிறது. இந்த நெடுஞ்சாலையானது மத்திய பொது வேலைகள் திணைக்களத்தால் பராமரிக்கப்படுகிறது.  
இந்த நெடுஞ்சாலை முன்பிருந்த ஏழு வெவ்வேறு நெடுஞ்சாலைகளை முழுமையாகவோ பகுதியாகவோ இணைத்ததன் மூலம் உருவாக்கப்பட்டது. சம்மு காசுமீரின் ஸ்ரீநகரில் இருந்து தேசிய நெடுஞ்சாலை 1ஏ, பஞ்சாப்-அரியானாவில் இருந்து டெல்லி வரையான தேசிய நெடுஞ்சாலை 1, டெல்லியில் இருந்து ஆக்ரா வரையான தேசிய நெடுஞ்சாலை 2இன் பகுதி, ஆக்ரா-பம்பாய் நெடுஞ்சாலை என அறியப்படும் தேசிய நெடுஞ்சாலை 3இன் ஆக்ரா முதல் குவாலியர் வரையான பகுதி, முன்னைய தேசிய நெடுஞ்சாலை 75, ஜான்சி வரையான முன்னைய தேசிய நெடுஞ்சாலை 26 மற்றும் நாக்பூர், ஆதிலாபாத், நிர்மல், ஐதராபாத், கர்நூல், அனந்தபூர், சிக்கபள்ளாபூர், பெங்களூர், ஓசூர், கிருஷ்ணகிரி, தர்மபுரி, ஓமலூர் , சேலம், நாமக்கல், வேலூர், கரூர், திண்டுக்கல், மதுரை, விருதுநகர், திருநெல்வேலி ஊடாகக் கன்னியாகுமரி வரை செல்லும் முன்னைய தேசிய நெடுஞ்சாலை 7 என்பவற்றை இணைத்து உருவாக்கப்பட்டது.
# தேசிய நெடுஞ்சாலை 44 (இந்தியா)

## வழித்தடம்

இந்த நெடுஞ்சாலை ஸ்ரீநகரில் இருந்து ஆரம்பிக்கிறது. இது இந்தியாவின் பல முக்கிய நகரங்களை இணைக்கிறது. ஸ்ரீநகர், ஜம்மு, பதன்கோட், ஜலந்தர், லூதியானா, அம்பாலா, கர்ணால், பானிபட், சோனிபட், டெல்லி, மதுரா, ஆக்ரா, குவாலியர், ஜான்சி, ஜபல்பூர், நாக்பூர், அடிலாபாத், நிர்மல், ஆர்மூர், கமரெட்டி, மெட்ச்சல், ஐதராபாத், ஜட்செர்லா, மகபூப்நகர், காட்வால், கர்நூல், அனந்தபூர், சிக்கபள்ளாபூர், பெங்களூர், ஓசூர், கிருஷ்ணகிரி, தர்மபுரி, ஓமலூர் , சேலம், நாமக்கல், வேலூர், கரூர், திண்டுக்கல், மதுரை, விருதுநகர், கோவில்பட்டி, திருநெல்வேலி மற்றும் கன்னியாகுமரி ஆகிய நகரங்களை இணைக்கும் சாலையாக இது உள்ளது.  
தேசிய நெடுஞ்சாலை வளர்ச்சி திட்டத்தின் வடக்கு-தெற்கு பெருந்தடவழிப் பகுதியை இது உள்ளடக்குகின்றது. உத்தியோகபூர்வமாக ஸ்ரீநகரில் இருந்து கன்னியாகுமரி வரையான இதன் நீளம் ஆகும். பிரதமர் நரேந்திர மோடியால் 2017 ஏப்ரல் 7இல் திறந்து வைக்கப்பட்ட இந்தியாவின் மிக நீண்ட சுரங்கவழிச் சாலையான செனானி-நஷ்ரி சுரங்கச்சாலை இதன் ஒரு பகுதி ஆகும்.
# தேசிய நெடுஞ்சாலை 44 (இந்தியா)

## வழித்தடம்

### மாநிலங்களும் வழித்தட நீளங்களும்

- அரியானா:
- உத்தரப் பிரதேசம்:
- மத்தியப் பிரதேசம்:
- மகாராட்டிரம்:
- தெலுங்கானா:
- ஆந்திரப் பிரதேசம்:
- கர்நாடகம்:
- தமிழ்நாடு:
# தேசிய நெடுஞ்சாலை 44 (இந்தியா)

## பெங்களூரு - ஓசூர் சாலை

இந்த நெடுஞ்சாலையின் ஒரு பகுதியான பெங்களூரு-ஓசூர் சாலை, கர்நாடகத்தின் தலைநகரான பெங்களூருவையும் தமிழ்நாட்டின் கர்நாடக எல்லை நகரமான ஓசூரையும் இணைக்கின்றது. இது 4 முதல் 6 வழிச்சாலையாக உள்ளதுடன் போக்குவரத்து அதிகமான இடங்களில் இரு மருங்கிலும் சேவை வழித்தடங்களையும் கொண்டுள்ளது. தகவல் தொழில்நுட்பப் பூங்காவான இலத்திரனியல் நகரம் உட்படப் பல கைத்தொழில் மற்றும் தகவல் தொழில்நுட்ப நிறுவனங்கள் இந்தச் சாலையில் அமைந்துள்ளன. இந்திய தேசிய நெடுஞ்சாலை ஆணையம் பொம்மனகள்ளிக்கும் இலத்திரனியல் நகர் பூங்காவுக்கும் இடையே சுமார் 10 கிலோமீட்டர் நீளமான மேம்பாலப் பாதையை 2010இல் அமைத்தது.
# தேசிய நெடுஞ்சாலை 44 (இந்தியா)

## விரிவாக்கம்

- 11 மார்ச் 2024 அன்று, தேசிய நெடுஞ்சாலை-44 இன் தர்மபுரி - சேலம் பிரிவில் உள்ள தோப்பூர் கணவாய் சீரமைப்பை மேம்படுத்தும் பணிகள் உட்பட, மாநிலத்தில் ஐந்து திட்டங்களுக்கு பிரதமர் நரேந்திர மோடி திங்கள்கிழமை அடிக்கல் நாட்டினார். இந்தப் பணி 905 கோடி செலவில் மேற்கொள்ளப்பட உள்ளது, மேலும் 4 கி.மீ நீளமுள்ள உயர்த்தப்பட்ட நெடுஞ்சாலை கட்டுமானமானது தற்போதுள்ள சாலையின் மீது ஏற்படுத்தப்படுகின்றது, இது அடிக்கடி விபத்து நடக்கும் தோப்பூர் கனவாய் பகுதியில் பாதுகாப்பான பயணத்தை எளிதாக்கும்.
# சேர்வராயனின் ஆறுகள்

**** (The rivers of Shevaroy Hills) என்பது சேர்வராயான் மலைகளில் தோன்றும் ஆறுகளைக்க குறிக்கிறது. தமிழ்நாட்டில் உள்ள சேலம் மாவட்டத்திற்கு அருகில் காணப்படும், இம்மலைத்தொடர் உள்ளது. இது கிழக்குத் தொடர்ச்சி மலைத்தொடரின் ஒரு பகுதி ஆகும். இது அம்மலைத்தொடர்ச்சியிலிருந்து விலகி, தனக்கென 400 ச. கி.மீ. பகுதியை ஆக்கிரமித்துள்ளது. இவை கடல் மட்டத்திலிருந்து, 4000 - 5000 அடிகள் உயரத்தில் அமைந்துள்ளது. மலைப் பழங்குடிகள் அதிகம் வாழ்கின்றனர் என்பதால் இயற்கை வளங்கள் பேணப்படுகின்றன..
# சேர்வராயனின் ஆறுகள்

## ஆறுகளின் தோற்றம்

சேர்வராயன் மலைகளின் தென் சரிவு, மிகவும் செங்குத்தாக உயர்ந்திருப்பதால் இங்கு ஆறுகள் ஏற்படுவற்கு வாய்ப்பு மகிவும் குறைவாக இருக்கின்றன. ஆகையால், மலைகளின் வடசரிவிலேயே, பல சிற்றாறுகள் தோன்றி ஓடுகின்றன. இந்த சிற்றாறுகளில் எப்பொழுதும் நீர்வரத்து இருப்பதில்லை. மழைக்காலங்களில் மட்டுமே, நீர்ப் பெருக்கைக் காண முடியும் .  
1. தொப்பூர் ஆறு
1. சரபங்க நதி
1. வாணியாறு என அவை இங்குள்ள மக்களால் அழைக்கப் படுகின்றன.
# சேர்வராயனின் ஆறுகள்

## ஆறுகளின் தோற்றம்

### தொப்பூர் ஆறு

தொப்பூர் ஆற்றிற்கு, வேப்பாடி ஆறு என்ற மற்றொரு பெயரும் உண்டு. காரணம் யாதெனில், இதன் பாதையில் வரும் பள்ளத்தாக்கில், வேப்பாடி என்ற சிற்றுார் உள்ளது.இது சேர்வராயன் மலைகளில் உள்ள ,முலுவி என்ற இடத்தில், இந்த சிற்றாறு தோன்றுகிறது. பின் இவ்வாறு, வடகிழக்கு நோக்கி, மல்லாபுரம் மலைப்பாதை செல்லும் வழியாக ஓடுகின்றது. மல்லாபுரத்திற்கு அருகில் இவ்வாறு மேற்கு நோக்கித் திரும்பி ஓடி, சோழப் பாடி என்ற இடத்தில் காவிரியோடு கலக்கிறது.
# சேர்வராயனின் ஆறுகள்

## ஆறுகளின் தோற்றம்

### சரபங்க நதி

சரபங்கர் என்ற ஒரு முனிவர் தாம் செய்த தீவினைக்குப் பரிகாரம் தேடுவதற்காக, இதன் கரையிலிருந்து தவமியற்றிய காரணத்தால் இந்த ஆறு இப்பெயர் பெற்றது என்பர். ஓமலூரில் இரண்டு ஓடைகள் ஒன்று சேர்ந்து இந்த ஆறு உருவாகிறது. அவ்வோடைகள் இரண்டும் கீழ் ஆறு, மேல் ஆறு என்று அவ்வூர் மக்களால் அழைக்கப்படுகின்றன. கீழ் ஆற்றைப் பெரியாறு என்றும் அழைப்பர். இது சேர்வராயன் மலையிலுள்ள ஏற்காட்டில் தோன்றுகிறது. இவ்வாறு ஏற்காட்டில் அமைந்துள்ள ஏரியில் தோன்றி, கிளியூர் நீர்வீழ்ச்சியில் தாவிக்குதித்து, மேற்கே திரும்பி ஓமலூரை நோக்கி ஓடுகிறது.  
மேல் ஆறானது, சேர்வராயன் மலையின் தென்சரிவில் தோன்றிக் காடையாம்பட்டி மலைப் படுகையின் வழியாக ஓடிவருகிறது. பட்டிப் பாடி ஆறு, பறியன் குழி ஆறு, கூட்டாறு, காட்டாறு எனப் பல பெயர்கள் இதற்கு வழங்குகின்றன. இருப்புப் பாதையைக் கடந்தவுடன், இவ்வாறு தெற்கு நோக்கித் திரும்பியோடி, பெரியாற்றில் கலக்கிறது. இவ்விதமாக இவ்விரண்டு ஆறுகளால் உண்டாக்கப்பட்ட சரபங்க நதி, இடைப்பாடி, திருச்செங்கோடு ஆகிய ஊர்களுக்கு அண்மையிலுள்ள, பல ஏரிகளை நிரப்பிக் கொண்டு, காவேரிப்பட்டிக்கு அருகில் காவிரியுடன் கலக்கிறது.
# சேர்வராயனின் ஆறுகள்

## ஆறுகளின் தோற்றம்

### வாணியாறு

இது சேர்வராயன் மலையில் உள்ள கோடை வாழிடமான, ஏற்காட்டுக்கு அருகில் தோன்றி அழகாக ஓடுகிறது. வெங்கட்ட சமுத்திரச் சமவெளியை அடைந்து, பாதையைக் கடக்கிறது. அருரைக் கடந்ததும், பாம்பாற்றாேடு கலந்து சிறிது தூரத்தில் பெண்ணையாற்றாேடு இணைகிறது.
# சேர்வராயனின் ஆறுகள்

## வனங்களின் வளம்

காடுகள் எங்குபார்த்தாலும் மலைத்தொடர்கள் மண்டிக் கிடப்பதால், சேலம் மாவட்டத்தில் காடுகளுக்குப் பற்றாகுறை இல்லை. சேர்வராயன் மலைகள் மீதும் அடர்ந்த காடுகள் உள்ளன. இருப்பினும், முன்பை விட, காடுகளின் அடர்த்தி குறைந்து வருகின்றன. நாட்டில் காடுகள் நிறைய இருந்தால்தான் மழைவற்றாது பெய்யும் என்று அறிவியற்கலைஞர்கள் கூறினாலும், சேலம் மாவட்டத்தில் போடப்பட்ட இருப்புப்பாதைப் போக்குவரத்தால், காடுகளில் உள்ள பழமையான மரங்கள் அழிக்கப் பட்டன. 1859-60ஆம் ஆண்டில் மட்டும் இருப்புப்பாதைகள் திட்டம் அமைப்பதற்காக வாங்கப்பட்ட கிடை மரங்களின் எண்ணிக்கை 2,45,743. அவைகளைக் காடுகளில் வெட்டி, அவற்றின் அடிமரங்கள் மட்டும் பயன்படுத்தப் பட்டன. தற்போது அதற்கு மாற்றாக சிமெண்டு கட்டைகள் பயன்படுத்துகிறது. அதனால் காடுவளம் ஓரளவு காக்கப் பட்டன.மேலும், கனிம வளமான பாக்சைட்டு பெருமளவு இருப்பதால், மழைநீர் உறிஞ்சி கொள்ளப் பட்டு காக்கப் பட்டது. இதற்கு சேலம் நண்பர்கள் குழுமம் போராடி வெற்றி பெற்றது.
# வேதியியலாளர்

ஒரு **வேதியியலாளர்** (A **chemist**) (from Greek chēm (ía) alchemy; replacing chymist from Medieval Latin alchimista) என்பவர் வேதியியல் ஆய்வுகளில் பயிற்சி பெற்ற ஒரு அறிவியலாளர் ஆவார். வேதியியலாளர்கள் பொருட்களின் இயைபு மற்றும் அவற்றின் பண்புகளைப் பற்றி ஆய்வு மேற்கொள்கிறார்கள். வேதியியலாளர்கள் மிகக் கவனமாக மூலக்கூறுகளைப் பற்றி அவற்றில் இயைந்துள்ள அணுக்கள் பற்றி விரிவாகவும் அளவுகளின் வாயிலாகவும் குறிப்பிடுகிறார்கள். வேதியியலாளர்கள் மிகக்கவனமாக பொருட்களின் விகிதாச்சார இயைபுகள், வினையின் வேகங்கள், மற்றும் இதரவேதிப்பண்புகளை அளந்தறிகிறார்கள். வேதியியலாளர் என்ற வார்த்தை பொதுநலவாய ஆங்கிலத்தில் மருந்தாளுநர்களைக்குறிப்பிடும்வார்த்தையாகவும்பயன்படுத்தப்படுகிறது. வேதியியலாளர்கள் தங்களின் இந்த அறிவை பொருட்களின் இயைபு மற்றும் பண்புகளை அறிந்து கொள்வதற்கு பயன்படுத்துகின்றனர். அதே போல், பெருமளவில் பயனுள்ள இயற்கையாக கிடைக்கும் பொருட்களை ஆய்வகத்தில் மறு ஆக்கம் செய்வது, தொகுப்பது மற்றும் புதிய செயற்கை பொருட்கள், பயனுள்ள செயல்முறைகளை உருவாக்குதல் ஆகியவற்றையும் வேதியியலாளர்கள் செய்கிறார்கள். வேதியியலின் எந்தவொரு உட்பிரிவுகளிலும் வேதியியலாளர்கள் நிபுணத்துவம் பெற்றிருக்கலாம். பொருளியல் அறிவியலாளர்கள் மற்றும் உலோகவியல் வல்லுநர்கள் ஆகியோர் வேதியியலாளர்களுடன் தங்கள் திறமைகளையும், அறிவையும் பகிர்ந்துகொள்கின்றனர். வேதியியலாளர்களின் வேலை பெரும்பாலும் வேதியியல் பொறியியலாளர்களின் பணியுடன் தொடர்புடையது, அவை, மிகவும் இலாபகரமான அளவில் பெரிய அளவிலான இரசாயன ஆலைகளின் முறையான வடிவமைப்பு, கட்டுமானம் மற்றும் மதிப்பீட்டைப் பற்றி அக்கறை கொண்டுள்ளனர். மேலும், புதிய செயல்முறைகளை மேம்படுத்துவதில் தொழில்துறை வேதியியலாளர்களுடன் நெருக்கமாக வேலை செய்கின்றனர். வேதிப்பொருட்கள் மற்றும் தொடர்புடைய பொருட்களின் வணிக அளவிலான உற்பத்திக்கான வழிமுறைகளை உருவாக்குவதிலும் இவர்கள் ஈடுபடுகின்றனர்.
# வேதியியலாளர்

## வேதியியலின் வரலாறு

- முதல் தனிம வரிசை அட்டவணையின் உருவாக்குநர்]]  
வேதியியலின் வேர்கள் எரிதல் நிகழ்விலிருந்து தொடங்கப்படலாம். நெருப்பு ஒரு மாய சக்தியைப் போன்று இருந்தது. அது ஒரு பொருளை மற்றொன்றாக மாற்றியது. இதனால் மனிதகுலத்திற்கு நெருப்பைப் பற்றி அறிவதில் முக்கிய ஆர்வம் இருந்தது. நெருப்பே இரும்பு மற்றும் கண்ணாடியின் கண்டுபிடிப்புகளுக்கு வழிவகுத்தது. தங்கம் கண்டுபிடிக்கப்பட்டு, விலையுயர்ந்த உலோகமாக மாறியதும், மற்ற பொருள்களை தங்கமாக மாற்றும் முறையை கண்டுபிடிப்பதில் பலர் ஆர்வமாக இருந்தனர். இது ரசவாதம் என அழைக்கப்படும் பிரிவிற்கு வழிவகுத்தது. *வேதியியல்* என்பது *அல்கிமிஸ்டா * (இரசவாதி என்பதன் சுருக்கமான, புதிய இலத்தீன் பெயர்ச்சொல் *கிமிஸ்டா* என்பதிலிருந்து பெறப்பட்டது. நவீன வேதியியல் வளர்ச்சிக்கு வழிவகுத்த பல வேதியியல் செயல்முறைகள் வேதியியல் அறிவியலாளர்களால் கண்டுபிடிக்கப்பட்டது. 1783 ஆம் ஆண்டில் வேதியியல் அந்துவான் இலவாசியே என்பவரால் பொருண்மை அழியா விதி கண்டுபிடிக்கப்பட்டது. வேதியியல் தனிமங்களின் கண்டுபிடிப்பு, தனிம வரிசை அட்டவணை உருவாக்குவதற்கான முயற்சியின் நீண்ட வரலாறு, திமீத்ரி மெண்டலீவால் உருவாக்கப்பட்ட தனிம வரிசை அட்டவணை போன்றவை தற்காலத்தில் நாம் படிக்கும் வேதியியலுக்கான அடிப்படையாக இருந்தன எனலாம். 20 ஆம் நூற்றாண்டின் தொடக்கத்திலிருந்து வேதியியல் கண்டுபிடிப்புகளுக்கான நோபல் பரிசு ஒரு சிறந்த கண்ணோட்டத்தை அளிக்கிறது.  
வேதியியலுக்கான வேலைகளுக்காக பொதுவாக குறைந்தபட்சம் ஒரு இளங்கலை பட்டம் வேண்டியுள்ளது. ஆனால், பல நிலைகளில், குறிப்பாக ஆராய்ச்சிகளில், முதுகலை அறிவியல் அல்லது ஆய்வியல் நிறைஞர் (PhD) பட்டம் தேவைப்படுகிறது. வேதியியல் என்பது அறிவியலின் மையமாகக் கருதப்படுகிறது. இதனால் வேதியியலாளர்கள் அறிவியலைப் பற்றிய நன்கு அறியப்பட்ட முழுமையான அறிவைக் கொண்டிருக்க வேண்டும். பெரும்பாலான இளங்கலை பட்டப்படிப்புகள் கணிதம், இயற்பியல் மற்றும் வேதியியல் ஆகியவற்றை வலியுறுத்துகின்றன. முதுகலைப் பட்டம் மற்றும் அதற்கு மேல் உள்ள படிப்புகளில் மாணவர்கள் குறிப்பிட்ட துறையில் மட்டும் நிபுணத்துவம் பெறுகின்றனர். உயிர் வேதியியல், அணுசக்தி வேதியியல், கரிம வேதியியல், கனிம வேதியியல், பலபடி வேதியியல், பகுப்பாய்வு வேதியியல், இயற்பியல் வேதியியல், கருத்தியல் வேதியியல், குவாண்டம் வேதியியல், சுற்றுச்சூழல் வேதியியல் மற்றும் வெப்ப இயக்கவியல் வேதியியல் போன்ற பல சிறப்பு வாய்ந்த பிரிவுகள் வேதியியலில் உள்ளன. சில பணிகளுக்கு ஆராய்ச்சி பட்டத்திற்குப் பிறகான பணி அனுபவம் தேவைப்படலாம்.
# எகிப்தின் வரலாறு

## வரலாற்றுக்கு முந்திய காலம் (கிமு 6,000 - கிமு 3150)

நைல் ஆற்றுப் பகுதிகளிலும், பாலைவனச் சோலைகளிலும் பாறை எழுத்துக்கள் இருந்ததற்கான சான்றுகள் உள்ளன. கிமு 10 ஆவது ஆயிரவாண்டுப் பகுதியில், வேட்டுவ-சேகரப் பண்பாடும், மீன்பிடிப் பண்பாடும், தானிய அரைப்புப் பண்பாட்டினால் மாற்றீடு செய்யப்பட்டது. தட்ப வெப்ப மாற்றங்களாலும், அளவு மீறிய மேய்ச்சலாலும், எகிப்தின் மேய்ச்சல் நிலங்கள் காய்ந்து சகாரா பாலைவனம் உருவாகியது. தொடக்ககாலப் பழங்குடி மக்கள் நைல் ஆற்றுப் பகுதிக்குப் புலம் பெயர்ந்து, ஒரு நிலையான வேளாண்மைப் பொருளாதாரத்தையும், மையப்படுத்தப்பட சமூகத்தையும் உருவாக்கினர்.
# எகிப்தின் வரலாறு

## எகிப்தின் வரலாற்றுக் கால வரிசை

- எகிப்தின் துவக்க கால அரச மரபுகள் - கிமு 3150 - கிமு 2686
- பழைய எகிப்து இராச்சியம் - கிமு 2686 – கிமு 2181
- எகிப்தின் முதல் இடைநிலைக் காலம் - கிமு 2181 - கிமு 2055
- எகிப்தின் மத்தியகால இராச்சியம் - கிமு 2055 – கிமு 1650
- எகிப்தின் இரண்டாம் இடைநிலைக் காலம் - கிமு 1650 - கிமு 1550
- புது எகிப்து இராச்சியம் - கிமு 1550 – 1069
- எகிப்தின் மூன்றாம் இடைநிலைக் காலம் - கிமு 1069 – கிமு 664
- பிந்தைய கால எகிப்திய இராச்சியம் - கிமு 664 - கிமு 332  
- **கிரேக்கர்கள் மற்றும் உரோமானியர்கள் ஆட்சியில்**:
- கிரேககர்களின் மாசிடோனியாப் பேரரசில் எகிப்து - கிமு 332– கிமு 305
- கிரேக்கர்களின் தாலமி பேரரசில் எகிப்து - கிமு 305 – கிமு 30
- எகிப்து (ரோமானிய மாகாணம்) & பைசாந்தியப் பேரரசில் எகிப்து - கிமு 30 - 619 & கிபி 629 – 632
- **அரேபியர் & துருக்கியர் ஆட்சியில்**:
- ராசிதீன் கலீபாக்கள் ஆட்சியில் எகிப்து - கிபி 632 – 661
- உமையா கலீபகம் - கிபி 661 – 750
- அப்பாசியக் கலீபகம் –கிபி 750 – 909
- பாத்திம கலீபகம் - கிபி 969 – 1171
- அய்யூப்பிய வம்சம் - கிபி 1171–1174 & 1218–1250
- எகிப்தின் மம்லுக் சுல்தானகம் - கிபி 1250 - கிபி 1517
- உதுமானிய கலீபகம் – கிபி 1517 – 1798  
- **நவீன காலம எகிப்து**:
- எகிப்தில் பிரான்சு காலனி - 1798 - 1801
- முகமது அலி வம்சம் - 1805 - 1953
- பிரித்தானிய எகிப்து - 1882 - 1922
- எகிப்திய சுல்தானகம் - 1914 - 1922
- எகிப்திய இராச்சியம் - 1922 - 1953
- எகிப்தியக் குடியரசு - 1953 - தற்போது வரை
# எகிப்தின் வரலாறு

## இதனையும் காண்க

- நார்மெர் கற்பலகை
- பண்டைய எகிப்திய அரசமரபுகள்
- எகிப்திய பார்வோன்கள்
- அபிதோஸ் மன்னர்கள் பட்டியல்
- துரின் மன்னர்கள் பட்டியல்
- பலெர்மோ மன்னர்கள் பட்டியல் கல்வெட்டு
- அமர்னா நிருபங்கள்
- சென் மோதிரம்
- கனவு கற்பலகை
- கிளியோபாட்ராவின் ஊசி
- குறுங்கல்வெட்டு
# சாளியாறு

**சாளியாறு** என்பது கேரளத்தின் நான்காவது நீளமான ஆறு ஆகும். இது 169 &nbsp;கி.மீ. நீளமானது. இது கடலை அண்மிக்கும் போது சுலிகா ஆறு என்றும் பேப்பூர் ஆறு என்றும் அழைக்கப்படுகிறது. நிலாம்பூர், எதவண்ணா, அரீக்கோடு, கிழுபரம்பா, செருவடி, எதவண்ணப்பரா, மாவூர், பெருவயல், ஃபெரோக், பேப்பூர் ஆகியவை இந்த ஆற்றின் கரையில் அமைந்துள்ள ஊர்கள் ஆகும்.
# மருந்தாக்க வேதியியல்

**மருத்துவ வேதியியல்** மற்றும் **மருந்தியல் வேதியியல்** (Medicinal chemistry and pharmaceutical chemistry) ஆகியவை வேதியியலுடன் குறிப்பாக தொகுப்பு முறை கரிம வேதியியல், மற்றும் மருந்தியல் மற்றும் பல பிற உயிரியல் சிறப்பு பிரிவுகள் ஆகியவற்றுடன் உறவாடும் துறைகளாக உள்ளன. இந்தப்பிரிவானது, மருந்துப்பொருட்களின் வடிவமைப்பு, வேதித் தொகுப்பு முறை மற்றும் மருந்தாக்கக் காரணிகளின் சந்தையின் வளர்ச்சி, அல்லது உயிர்-செயல்பாட்டு மூலக்கூறுகள் (மருந்துகள் ) ஆகியவற்றை உள்ளடக்கியதாக உள்ளன.  
மருத்துவ வேதியியலானது புதிய மருந்துகளை தொகுப்பு முறையில் தயாரிப்பதற்கான செயல்முறைக்கு வேதியியலைப் பயன்படுத்துகின்றது. தற்போது உள்ள மருந்துகள் தயாரிக்கப்படும் செயல்முறைகளையும் அவை மேம்படுத்துகின்றன. மருந்தாக்க வேதியியலானது, மருந்து கண்டுபிடிப்பு மற்றும் வளர்ச்சியை மையமாகக் கொண்டு செயல்படுகிறது. மேலும், தாவரங்களில் காணப்படும் மருத்துவக் காரணிகளை தனிமைப்படுத்தி, புதிய செயற்கை மருந்து கலவைகள் உருவாக்கப்படுவதையும் கவனிக்கிறது.  
மருந்தாகப் பயன்படுத்தப்படும் சேர்மங்களில் பெரும்பாலானவை கரிமச்சேர்மங்களாகும். இவை பெரும்பாலும் சிறிய கரிம மூலக்கூறுகள் மற்றும் உயிரிய மருத்துவ பொருட்கள் என இரு பெரிய வகைப்பாடாக வகைப்படுத்தப்படுகின்றன. சிறிய கரிம மூலக்கூறுகளுக்கு உதாரணமாக அடோர்வாஸ்டாட்டின், புளூட்டிகசோன், கிளோபிடோகிராம் போன்றவற்றையும் மற்றும் உயிரிய மருத்துவப் பொருட்களுக்கு உதாரணமாக இன்பிலிக்சிமேப், எரித்ரோபோயிட்டின், இன்சுலின் கிளார்கின் போன்றவற்றையும் கூறலாம். பிந்தையவை பெரும்பாலும் புரதங்களிலிருந்து தயாரிக்கப்பட்டவை (இயற்கையான அல்லது மறுசேர்க்கை செய்யப்பட்ட பிறபொருளெதிரிகள், இயக்குநீர் போன்றவையாகும். கனிம மற்றும் கரிம உலோகக் கலவைகள் கூட மருந்துகளாகப் பயன்படுகின்றன. (எ.கா., இலித்தியம் மற்றும் பிளாட்டினத்தை அடிப்படையாகக் கொண்ட இலித்தியம் கார்பனேட் மற்றும் சிஸ்-பிளாடின் போன்றவை மற்றும் அத்துடன் காலியம்) ஆகியவையாகும்.  
குறிப்பாக, மருத்துவ அல்லது மருந்தாக்க வேதியியலானது, பொதுவான நடைமுறையில் சிறிய கரிம மூலக்கூறுகள் மீது கவனம் செலுத்துகிறது. தொகுப்பு முறை கரிம வேதியியல் மற்றும் இயற்கையான விளைபொருட்களின் பண்புக்கூறுகள் மற்றும் கணக்கீட்டு வேதியியல் ஆகியவற்றில் கவனம் செலுத்துவதன் மூலம், வேதியிய உயிரியல், நொதியியல் மற்றும் கட்டமைப்பு உயிரியல் ஆகியவற்றுடன் இணைந்து, நோய் தீர்க்கும் இயல்புடைய காரணிகளை கண்டறியவும், மேம்படுத்தவும் முயற்சிக்கிறது. நடைமுறையில், இது வேதியியல் பண்புக்கூறுகளை அடையாளம் காணுவதோடு, பிறகு முறையான தொகுப்பு முறை வேதி மாற்றங்களின் மூலமாக, புதிய வேதிப்பொருட்களை உருவாக்கி நோய் தீர்க்கும் பயன்பாட்டிற்கு ஏற்றவாறு அவற்றை மாற்றவும் செய்கிறது.
# மருந்தாக்க வேதியியல்

## மருந்துப் பொருட்கள் கண்டுபிடிப்பின் பாதையில்

### கண்டுபிடிப்பு

ஒரு குறிப்பிட்ட, விரும்பத்தக்க உயிரியல் சார் நடவடிக்கைக்காக எடையளவு துல்லியமாக மதிப்பிடப்பட்ட, புதுமையான வேதியியல் சேர்மங்கள் அடையாளம் காணப்படுவதே கண்டுபிடிப்பு எனப்படுகிறது. இவ்வாறான கண்டுபிடிப்பு மருந்தாக்க வேதியியலில், ஹிட்ஸ் ("hits") என அழைக்கப்படுகிறது. துவக்க நிலை கண்டுபிடிப்பு மருந்துப்பொருளானது, ஏற்கெனவே, நடைமுறையல் இருக்கும் மருந்துக் காரணிகளைப் புதிய நோய்க்குறியியல் சிகிச்சை செயல்மைறக்காக மறுபயன்பாடு செய்வதிலிருந்து வருவதாகவோ அல்லது புதிய அல்லது ஏற்கெனவே நடைமுறையில் இருக்கக்கூடிய பாக்டீரியாக்கள் மற்றும் பூஞ்சைகள், தாவரங்கள் இவற்றிலிருந்து பெறப்பட்ட இயற்கை விளைபொருட்களின் உயிரிய விளைவுகளை உற்றுநோக்குவதன் மூலமாகவோ நிகழலாம். கூடுதலாக, இத்தகு புதிய கண்டுபிடிப்புகள், சிறு மூலக்கூறு "துண்டுகள்" சிகிச்சைக்கான இலக்குகள் (நொதிகள், ஏற்பிகள், முதலியன) உடன் ஒட்டிக்கொள்ளும் போது ஏற்படும் கட்டமைப்பு மாறுதல்களை உற்றுநோக்குவதிலிருந்தும் உருவாகின்றன. இத்தகைய நிகழ்வுகளில் மூலக்கூறு துண்டுகள், வேதியியல்ரீதியான இன்னும் சிக்கலான தொகுப்பு முறைகளை உருவாக்கும் ஆரம்பப் புள்ளியாக செயல்படுகின்றன.
# யூதர்களின் வரலாறு

## மேலோட்டம்

பண்டைக் கால யூத வரலாறானது விவிலியம், விவிலியத்திற்கு வெளியிலுள்ள ஆதாரங்கள், திருமுறையில் ஏற்றுக் கொள்ளப்படாத விவிலிய நூல்கள், கிறித்துவின் பிறப்பிற்கு 200 ஆண்டுகள் ஒட்டியவாறு எழுதப்பட்ட யூத நூல்கள், சொசிபசின் நூல்கள், கிரேக்க-உரோமானிய எழுத்தாளர்கள் மற்றும் திருச்சபைத் தந்தையர், மேலும் தொல்லியல் கண்டுபிடிப்புகள், கல்வெட்டுகள், பண்டைக் கால ஆவணங்கள் (எலிபென்டைனிய பாபிரசு, பையூம், சாக்கடல் சுருள் ஏடுகள், பார் கோக்பா மடல்கள், பபதாவின் ஆவணங்கள், கெய்ரோ கெனிசா ஆவணங்கள் போன்றவை) ஆகியவற்றுடன் சேர்த்து வாய் வழி வரலாறு, மிதுராசு மற்றும் தல்மூத்தில் உள்ள விவரிப்புகளின் தொகுப்புகள் ஆகியவற்றிலிருந்து அறியப்படுகிறது.  
தொடக்க நவீன காலத்தில் அச்சு எந்திரத்தின் வருகையுடன் யூத வரலாறுகளும், எபிரேய விவிலியத்தின் தொடக்க கால பிரதிகளும் பதிப்பிக்கப்பட்டன. இவை யூத சமயத்தின் வரலாற்றுடன் தொடர்புடையவையாக இருந்தன. அதிகரித்து வந்த நிலையாக யூதர்களின் தேசிய வரலாறுகள், யூத மக்கள் மற்றும் அடையாளம் குறித்த தகவல்களைக் கொண்டவையாகத் திகழ்ந்தன. ஒரு கையெழுத்துப் பிரதி அல்லது எழுத்தரைக் கொண்ட பண்பாட்டிலிருந்து ஓர் அச்சிடும் பண்பாட்டிற்கு மாறிய ஒரு நகர்வாக இது இருந்தது. யூத வரலாற்றாளர்கள் தங்களது ஒட்டு மொத்த அனுபவங்கள் குறித்த நூல்களை எழுதினர். ஆனால், அதிகரித்து வந்த நிலையாக வரலாற்றை அரசியல், பண்பாடு மற்றும் அறிவியல் அல்லது தத்துவ தேடலுக்காகவும் பயன்படுத்தினர். நிகழ்கால நிலையை விமர்சிக்கவோ அல்லது மேம்படுத்தவோ ஒரு தர்க்க ரீதியிலான விவரிப்பைக் கட்டமைப்பதைத் தேடுதலாகக் கொண்ட எழுத்தாளர்கள் பண்பாட்டு ரீதியாக தருவிக்கப்பட்ட நூல்களின் ஒரு தரவகத்திலிருந்து தங்களது தகவல்களைப் பெற்றனர். ஐரோப்பிய மறுமலர்ச்சி மற்றும் அறிவொளிக் காலம் போன்ற சிந்தனைசார் இயக்கங்களுடன் நவீன யூத வரலாற்றியலானது பின்னிப் பிணைந்ததாக உள்ளது. ஆனால், பிந்தைய நடுக்காலத்தில் அதற்கு முந்தைய கால நூல்களிலிருந்தும் தகவல்களைப் பெற்றும், பண்டைக் காலத்தில் பல்வேறுபட்ட ஆதாரங்களுக்குள் இருந்தும் தகவல்களைப் பெற்றது. தற்காலத்தில் யூதர்கள் மற்றும் யூத சமயத்தின் வரலாறானது பொதுவாக ஏழு காலங்களாகப் பிரிக்கப்படுகிறது:  
1. பண்டைக் கால இசுரேல் மற்றும் யூதேயா (அண். 1200–பொ. ஊ. மு. 586)
1. இரண்டாம் கோயில் காலம் (அண். பொ. ஊ. மு. 516 – பொ. ஊ. 70)
1. யூதக் குருமார் அல்லது தல்மூதிய காலம் (70–பொ. ஊ. 640)
1. நடுக் காலங்கள் (640–1492)
1. தொடக்க நவீன காலம் (1492–1750)
1. நவீன காலம் (1750–20ஆம் நூற்றாண்டு)
1. சியோனியம், பெரும் இன அழிப்பு மற்றும் இசுரேல் நிறுவப்படுதல் (19ஆம்–21ஆம் நூற்றாண்டுகள்)
# யூதர்களின் வரலாறு

## பண்டைக் கால இசுரேல் (1500–பொ. ஊ. மு. 586)

### எலனிய காலம் (அண். 332–பொ. ஊ. மு. 110)

பொ. ஊ. மு. 332-இல் மாசிடோனியப் பேரரசரான அலெக்சாந்தர் பாரசீகர்களைத் தோற்கடித்தார். அலெக்சாந்தரின் இறப்பு மற்றும் அவரது தளபதிகள் அவரது பேரரசைப் பிரித்துக் கொண்டதற்குப் பிறகு செலூக்கியப் பேரரசானது அமைக்கப்பட்டது.  
அலெக்சாந்திரியப் படையெடுப்புகளானவை கிரேக்கப் பண்பாட்டை லெவண்ட் பகுதிக்குப் பரப்பின. இக்காலத்தின் போது யூத சமயத்தின் பிரிவுகளானவை பொ. ஊ. மு. மூன்றாம் நூற்றாண்டிலிருந்து வளர்ச்சியடைந்திருந்த எலனிய மெய்யியலால் தாக்கம் பெற்றது. குறிப்பாக, அலெக்சாந்திரியாவில் இருந்த வெளிநாடு வாழ் யூதர்கள் இவ்வாறு தாக்கம் பெற்றனர். செப்துவசிந்தா தொகுக்கப்படுவதில் இது உச்சநிலையை அடைந்தது. யூத இறையியல் மற்றும் எலனிய சிந்தனை கலக்க வேண்டும் என்பதன் ஒரு முக்கியமான ஆதரவாளராக பிலோ திகழ்ந்தார்.
# யூதர்களின் வரலாறு

## பண்டைக் கால இசுரேல் (1500–பொ. ஊ. மு. 586)

### அசுமோனிய அரசமரபு (110–பொ. ஊ. மு. 63)

செலூக்கிய மன்னரான நான்காம் அந்தியோகசு எபிபேன்சின் யூத எதிர்ப்பு ஆணைகள், மற்றும் எலனிய மயமாக்கப்பட்ட மற்றும் பழமைவாத யூதர்களுக்கு இடையிலான பதட்டங்களானவை பொ. ஊ. மு. 167-ஆம் ஆண்டு யூதேயாவில் மக்கபேய கிளர்ச்சி வெடிப்பதைத் தூண்டின. மத்ததியாசுவின் தலைமைத்துவத்தின் கீழ் இக்கிளர்ச்சி நடைபெற்றது. அவரது மகனான யூதாசு மக்கபேயசு பொ. ஊ. மு. 164-ஆம் ஆண்டு எருசலேமை மீண்டும் கைப்பற்றினார். இரண்டாம் கோயிலைத் தூய்மைப்படுத்தினார். பலியிடல் வழிபாட்டை மீண்டும் கொண்டு வந்தார். இந்த வெற்றிகரமான கிளர்ச்சியானது அசுமோனிய அரசமரபின் கீழ் ஒரு சுதந்திரமான யூத அரசு நிறுவப்படுவதற்கு இறுதியாக வழி வகுத்தது. இந்த அரசானது 165 முதல் பொ. ஊ. மு. 63-ஆம் ஆண்டு வரை நீடித்திருந்தது.
# யூதர்களின் வரலாறு

## தல்மூதிய காலம் (70–பொ. ஊ. 640)

### வெளிநாடு வாழ் யூதர்களின் கிளர்ச்சி (115–பொ. ஊ. 117)

வெளிநாடு வாழ் யூதர்களின் கிளர்ச்சியின் (115–பொ. ஊ. 117) போது உரோமைப் பேரரசின் பல கிழக்கு மாகாணங்களில் வாழ்ந்த யூத வெளிநாடு வாழ் சமூகங்கள் பரவலான கிளர்ச்சியில் ஈடுபட்டன. மெசியா (இறை தூதர்) குறித்த உணர்வுகள், வெளிநாடு வாழ் யூதர்களைக் கூட்டுதல் மற்றும் யூத கோயிலை மீண்டும் கட்டமைக்கும் நம்பிக்கை ஆகியவற்றால் தூண்டப்பட்ட இந்த சமூகங்கள் ஓர் அகண்ட இயக்கத்தை ஏற்படுத்த வேண்டியிருக்கலாம் என்று கருதப்படுகிறது. அநேகமாக இந்த இயக்கத்தின் குறிக்கோள்களானவை யூதேயாவுக்குத் திரும்புதல் மற்றும் எருசலேமை மீண்டும் கட்டமைப்பதாக இருந்திருக்கலாம் என்று கருதப்படுகிறது. பண்டைக் கால ஆதாரங்கள் இந்தக் கிளர்ச்சியை மட்டு மீறிய அளவுக்கு மிருகத்தனமானவை என்று குறிப்பிடுகின்றன. தொடக்க கால வெற்றிகளானவை யூதேயாவில் குறுகிய காலம் நீடித்து இருந்த ஒரு யூத அரசு நிறுவப்படுவதற்கு வழி வகுத்தன. இது சைமன் பர் கோக்பாவின் தலைமைத்துவத்தின் கீழ் அமைக்கப்பட்டது. இவர் தனக்கு *நாசி* அல்லது இசுரேலின் இளவரசன் என்ற பட்டத்தை வைத்துக் கொண்டார். உண்மையான யூதேயா பகுதியிலிருந்த யூத தாயகத்தில் பரவலான அழிவு மற்றும் மக்கள் தொகை குறைவு ஏற்பட்டதை தொல்லியல் ஆய்வுகளானவை உறுதிப்படுத்துகின்றன. இப்பகுதியில் பெரும்பாலான யூதர்கள் கொல்லப்பட்டனர், அடிமைகளாக விற்கப்பட்டனர், வெளியேற்றப்பட்டனர் அல்லது தப்பியோடும் நிலைக்குத் தள்ளப்பட்டனர். உரோமானியர்களும் கூட கடுமையான இழப்புகளைச் சந்தித்தனர். யூதர்களுக்கு எதிராக ஒரு தண்டனை நடவடிக்கையாக யூதேயா மாகாணமானது சிரியா பாலத்தீனா என பெயர் மாற்றம் செய்யப்பட்டது. யூதர்கள் அல்லாத குடியிருப்பு வாசிகளின் சினத்தைத் தணிப்பது மற்றும் இந்நிலத்துடனான வரலாற்று ரீதியிலான யூத தொடர்புகளை அழிப்பது ஆகியவற்றைக் குறிக்கோளாகக் கொண்டு இந்நடவடிக்கை எடுக்கப்பட்டது. கிறித்தவர்கள் இக்கிளர்ச்சியில் பங்கெடுக்க மறுத்தனர். இக்காலகட்டத்தில் இருந்து தான் கிறித்தவ சமயத்தை ஒரு தனி சமயமாக யூதர்கள் கருதத் தொடங்கினர். நவீன சகாப்தம் வரை ஒரு யூத அரசை மீண்டும் நிறுவும் முயற்சிகள் முடிவுக்குக் கொண்டு வரப்பட்டதை யூதர்களின் இந்தத் தோல்வியானது குறித்தது.  
சிமியோன் பர் யோச்சை என்ற இக்காலகட்டத்தைச் சேர்ந்த ஒரு யூத குருமாரானவர் சோகர் எனும் நூலை எழுதிய ஓர் ஆசிரியராகக் கருதப்படுகிறார். கப்பாலிய சிந்தனையின் அடித்தள நூலாக இது கருதப்படுகிறது. எனினும், நவீன கால அறிஞர்கள் இந்நூலானது நடுக்கால எசுப்பானியாவில் எழுதப்பட்டது என்று நம்புகின்றனர்.
# யூதர்களின் வரலாறு

## தல்மூதிய காலம் (70–பொ. ஊ. 640)

### புலம்பெயர்ந்த சமூகங்கள்

எருசலேம் முற்றுகைக்குப் பிறகு பொ. ஊ. 72-இல் சிங்லி (கொடுங்கல்லூர்) பகுதிக்கு யூதர்கள் வருகை புரிந்த காலத்திற்கு தங்களது சமூகத்தின் வேறூன்றாலனது தொடங்கியதாக கொச்சியின் யூத பாரம்பரியமானது குறிப்பிடுகிறது. ஒரு யூத இராச்சியம் இங்கு இருந்ததாகவும் கூட குறிப்பிடப்படுகிறது. பொ. ஊ. 379-இல் யூதர்கள் தங்கள் தலைவரான யோசேப் ரப்பனுக்குக் கீழ் உள்ளூர் மன்னனான சேரமான் பெருமாளால் யூத சமூகத்திற்கு வழங்கப்பட்ட தன்னாட்சியை இவர்கள் இவ்வாறு புரிந்து கொண்டுள்ளனர் என்று குறிப்பிடப்படுகிறது. முதல் யூத கோயிலானது இப்பகுதியில் 1568-ஆம் ஆண்டு கட்டப்பட்டது. தோமாவால் கேரளத்தில் இந்திய கிறித்தவம் தொடங்கப்பட்டது குறித்த தொன்ம கதையானது அவர் இங்கு வந்த போது எபிரேய மொழியைப் புரிந்து கொண்ட ஓர் உள்ளூர் சிறுமியை சந்தித்தாகக் குறிப்பிடுகிறது.  
நவீன கால எத்தியோப்பியாவில் ஒரு யூத அரசான செமியேன் இராச்சியமானது அநேகமாக 4-ஆம் நூற்றாண்டில் நிறுவப்பட்டது. இது 17-ஆம் நூற்றாண்டு வரை நீடித்திருந்தது.
# யூதர்களின் வரலாறு

## நடுக்காலம்

### இசுலாமிய காலம் (638–1099)

பொ. ஊ. 638-இல் பைசாந்தியப் பேரரசானது லெவண்ட் பகுதி மீதான கட்டுப்பாட்டை இழந்தது. கலீபா உமறுவுக்குக் கீழான அரேபிய இசுலாமியப் பேரரசானது எருசலேமையும், மெசொப்பொத்தேமியா, சிரியா, பாலத்தீனம் மற்றும் எகிப்து நிலங்களையும் வென்றது. ஓர் அரசியல் அமைப்பாக யூத பொருளாதார, சமூக, மற்றும் சிந்தனைசார் மேம்பாட்டுக்கு புதிய சூழ்நிலைகளை இசுலாம் உருவாக்கியது. 500 ஆண்டு காலத்திற்குப் பிறகு எருசலேமில் தங்களது இருப்பை மீண்டும் நிறுவ யூதர்களுக்கு உமறு அனுமதியளித்தார். யூத பாரம்பரியமானது உமறை ஓர் அன்பாதரவான ஆட்சியாளராகக் கருதுகிறது. மிதுரசா உமறை "இசுரேலின் ஒரு நண்பனாகக்" குறிப்பிடுகிறது. 7-ஆம் நூற்றாண்டில் அரேபிய படையெடுப்பு காலத்தின் போது இப்பகுதியின் பெரும்பாலான மக்கள் கிறித்தவர்களாகவும், யூதர்களாகவும் இருந்தனர் என பேராசிரியர் மோசே கில் நம்புகிறார்.  
இந்த காலத்தின் போது யூதர்கள் செழிப்பாக வளர்ந்த சமூகங்களில் பண்டைக் கால பாபிலோனியா முழுவதும் வாழ்ந்து வந்தனர். சியோனிச் காலத்தில் பாபிலோனிய எசிவா கல்வி நிலையங்களானவை யூத கற்றலின் முதன்மையான மையங்களாகத் திகழ்ந்தன. இந்த பள்ளிகளின் தலைவர்களாக இருந்த சியோனிம் (இச்சொல்லுக்கு "அழகு" அல்லது "அறிவாளிகள்" என்று பொருள்) எனப்படுபவர்கள் யூத சட்டத்தில் உச்சநிலை அதிகார மையங்களாக அங்கீகரிக்கப்பட்டனர்.  
7-ஆம் நூற்றாண்டில் புதிய முசுலிம் ஆட்சியாளர்கள் கரச் நில வரியைத் தொடங்கினர். கிராமப்புறப் பகுதிகளிலிருந்து பாபிலோனிய யூதர்கள் மொத்தமாக பகுதாது போன்ற நகரங்களுக்குப் புலம் பெயர்வதற்கு இது காரணமாக அமைந்தது. இது பதிலுக்கு பெருமளவு செல்வம் மற்றும் பன்னாட்டு செல்வாக்கை யூதர்களுக்கு வழங்கியது. மேலும், சாதியா கவோன் போன்ற யூத சிந்தனையாளர்களிடமிருந்து ஒரு மிகுதியான பல இன, பண்பாட்டை உள்ளடக்கிய ஒரு பார்வையை இது கொண்டு வந்தது. முதல் முறையாக மேற்குலக தத்துவத்துடன் சாதியா கவோன் ஆழமாக ஈடுபாடு கொண்டிருந்தார். 10-ஆம் நூற்றாண்டில் அப்பாசியக் கலீபகமும், பகுதாது நகரமும் வீழ்ச்சியடைந்த போது பல பாபிலோனிய யூதர்கள் நடு நிலக் கடல் பகுதிக்குப் புலம் பெயர்ந்தனர். பாபிலோனிய யூதப் பழக்க வழக்கங்களானவை யூத உலகம் முழுவதும் பரவுவதற்குப் பங்களித்தனர்.
# யூதர்களின் வரலாறு

## நடுக்காலம்

### மம்லூக் காலம் (1260–1517)

நகமனிதசு 1267-இல் பழைய நகரமான எருசலேமில் குடியமரத் தொடங்கியதாகப் பதிவுகள் உள்ளன. இவர் ஏக்கர் பகுதிக்கு நகர்ந்தார். அங்கு இவர் யூத கற்றலை செயல் முனைப்புடன் பரப்பினார். அந்நேரத்தில் யூத கற்றலானது புனித நிலத்தில் அக்கறை செலுத்தாமல் விடப்பட்டிருந்தது. தன்னைச் சுற்றி மாணவர்களின் ஒரு வட்டத்தை இவர் சேர்த்தார். மக்கள் கூட்டமாக வரத் தொடங்கினர். யூப்பிரடீசு மாவட்டத்தில் இருந்தும் கூட இவருடைய பேச்சைக் கேட்பதற்காக வருகை புரிந்தனர். கரைதியர்கள் இவருடைய உரைகளைக் கேட்டதாகக் கூறப்படுகிறது. அவர்களில் ஒருவராக மூத்த ஆரோன் பென் யோசப்பு திகழ்ந்தார். பிற்காலத்தில் யோசப்பு கரைதிய அதிகாரமுடையர்களில் ஒரு மிகச் சிறந்தவர்களில் ஒருவராக உருவானார். நகமனிதசு எருசலேமுக்கு வருகை புரிந்து சீக்கிரமே தன்னுடைய மகனான நகமனுக்கு ஒரு கடிதத்தை அனுப்பினார். அக்கடிதத்தில் புனித நகரத்தின் பாழடைந்த நிலையை விளக்கியுள்ளார். அந்நேரத்தில், எருசலேமில் வெறும் இரண்டு யூதர்களே வாழ்ந்தனர். அந்த இருவரும் சாயமிடும் வணிகத்தைச் செய்து வந்த சகோதரர்கள் ஆவர். ஏக்கரில் இருந்து பின்னாட்களில் அனுப்பப்பட்ட ஒரு கடிதத்தில் நகமனிதசு அடக்கமான பண்பை வளர்த்துக் கொள்ளுமாறு தன் மகனுக்கு அறிவுறுத்துகிறார். பண்புகளிலேயே முதல் நிலைப் பண்பு என்று இவர் இதைக் கருதினார். மற்றொரு கடிதத்தை இவர் தனது இரண்டாவது மகனுக்கு அனுப்பினார். இவரது இரண்டாவது மகன் காசுதிலிய அரசவையில் அதிகாரப்பூர்வ பதவியில் இருந்தார். தினசரி பிரார்த்தனைகளை ஓதுவதை நகமனிதசு பரிந்துரைக்கிறார். அனைத்திற்கு மேலாக ஒழுக்கமின்மைக்கு எதிராக எச்சரிக்கை விடுக்கிறார். 76 வயதை அடைந்ததற்குப் பிறகு நகமனிதசு இறக்கிறார். இவரது உடலானது கைஃபாவில் பாரிசின் எச்சியலின் சமாதிக்கு அருகில் புதைக்கப்பட்டது.  
எச்சியல் 1260-ஆம் ஆண்டு ஏக்கரில் தன் மகன் மற்றும் ஆதரவாளர்களின் ஒரு பெரிய குழுவுடன் குடியமர்ந்தார். அங்கு இவர் *மிதுரசு அகதோல் தி பாரிசு* என்ற தல்மூதிய கல்வி நிலையத்தை நிறுவினார். 1265 மற்றும் 1268 ஆகிய ஆண்டுகளுக்கு இடையில் அங்கு இவர் இறந்ததாக நம்பப்படுகிறது. 1488-இல் மிசுனா விரிவுரையாளரான ஒபடியா பென் ஆபிரகாம் எருசலேமுக்கு வருகை புரிந்தார். இந்நிலத்தில் யூத சமூகம் திரும்பி வந்ததன் ஒரு புதிய காலத்தை இது குறித்தது.
# யூதர்களின் வரலாறு

## நடுக்காலம்

### மம்லூக் காலம் (1260–1517)

#### எசுப்பானியா, வடக்கு ஆப்பிரிக்கா, மத்திய கிழக்கு

நடு காலங்களின் போது கிறித்தவர்களைக் காட்டிலும் யூதர்கள் இசுலாமிய ஆட்சியாளர்களால் பொதுவாக நன் முறையில் நடத்தப்பட்டனர். இரண்டாந்தர குடியுரிமையைக் கொண்டிருந்த போதும் அரசவைகளில் முக்கியமான பங்கை யூதர்கள் ஆற்றினர். தோராயமாக 900-1100-க்கு இடையிலான காலகட்டத்தின் போது மூரிய எசுப்பானியாவில் ஒரு பொற்காலம் ஏற்பட்டது. அக்காலத்திற்கு பின்னர் நிலையானது மோசமடைந்தாலும் இக்காலம் ஏற்பட்டது. எனினும், நூற்றாண்டுகளின் போக்கில் வடக்கு ஆப்பிரிக்காவில் யூதர்கள் கொல்லப்பட்டதில் முடிவடைந்த ஆர்ப்பாட்டங்கள் நடைபெற்றன. குறிப்பாக, மொரோக்கோ, லிபியா மற்றும் அல்சீரியாவில் இவை நடைபெற்றன. அங்கே யூதர்கள் இறுதியாக கெட்டோக்களில் (முகாம்) வாழும் நிலைக்குத் தள்ளப்பட்டனர்.  
11-ஆம் நூற்றாண்டின் போது எசுப்பானியாவில் முசுலிம்கள் யூதர்களுக்கு எதிராக அமைப்பு ரீதியிலான படுகொலைகளை நடத்தினர். 1011-ஆம் ஆண்டு குர்துபா மற்றும் 1066-இல் கிரானடாவில் நடைபெற்ற படுகொலைகளை இவ்வாறு குறிப்பிடலாம். நடுக் காலங்களின் போது எகிப்து, சிரியா, ஈராக்கு மற்றும் ஏமனின் அரசாங்கங்களானவை யூத கோயில்களை அழிப்பதற்கு ஆணையிட்ட சட்டங்களை இயற்றின. சில நேரங்களில் ஏமன், மொரோக்கோ மற்றும் பகுதாதுவின் சில பகுதிகளில் இசுலாமுக்கு மதம் மாறுவது அல்லது மரணத்தை எதிர் கொள்வது என்ற நிலைக்கு யூதர்கள் கட்டாயப்படுத்தப்பட்டனர். 1172 வாக்கில் பெரும்பாலான இசுலாமியப் ஐபீரியாவின் கட்டுப்பாட்டை பெற்ற அல்மொகதர்கள் தங்களது அடிப்படைவாதப் பார்வையில் அல்மொராவிதேசுகளைத் தாண்டினர். *திம்மிக்களை* அவர்கள் கடுமையாக நடத்தினர். மொரோக்கோ மற்றும் இசுலாமிய எசுப்பானியாவிலிருந்து யூதர்கள் மற்றும் கிறித்தவர்கள் ஆகிய இரு சமயத்தவரையுமே அவர்கள் வெளியேற்றினர். இறப்பு அல்லது மதமாற்றம் என்ற நிலையை எதிர் கொண்ட போது பல யூதர்கள் புலம் பெயரத் தொடங்கினர். மைமோனிதசுவின் குடும்பம் போன்ற சில குடும்பங்கள் சற்று அதிகப்படியான சகிப்புத் தன்மையுடைய முசுலிம் நிலங்களுக்கு தெற்கு மற்றும் கிழக்கு நோக்கித் தப்பியோடினர். அதே நேரத்தில், பிறர் வடக்கு நோக்கி வளர்ந்து வந்த கிறித்தவ இராச்சியங்களில் குடியமரப் பயணித்தனர்.
# யூதர்களின் வரலாறு

## தொடக்க நவீன காலம்

நவீன கால யூதர்களை ஆய்வு செய்யும் வரலாற்றாளர்கள் ஐரோப்பிய யூதர்கள் "நவீனமயமாக்கப்பட்ட" நான்கு வெவ்வேறு பாதைகளை அடையாளம் கண்டுள்ளனர். இவ்வாறாக பெரும்பான்மை நடைமுறை வழக்கிலிருந்து ஐரோப்பிய சமூகத்திற்குள் யூதர்கள் இணைத்துக் கொள்ளப்பட்டனர். அரசியல் ரீதியாக சம உரிமை அளிக்கப்படுவது குறித்த உறுதி மற்றும் சவால்களை யூதர்கள் எதிர் கொண்டிருந்ததால் ஐரோப்பிய அறிவொளிக் காலத்தின் கண்ணாடி வழியாக இச்செயல்முறையை பார்ப்பது என்பது ஒரு பொதுவான அணுகுமுறையாக உள்ளது. கெட்டோ அமைப்பு வீழ்ச்சியடைவதற்கு வழி வகுத்த யூத பாரம்பரியத்தின் வீழ்ச்சி மற்றும் யூதப் பண்பாட்டில் பெருமளவு மாற்றங்களுக்கான முகவர்களாக உள்ள எடுத்துக்காட்டுகளாக இரு சமூக பிரிவுகள் மீது இந்த அணுகுமுறையை பயன்படுத்தும் அறிஞர்கள் கவனம் கொண்டுள்ளனர். இந்த இரு சமூக பிரிவுகளில் முதலானவர்கள் அரசவை யூதர்கள் ஆவர். நவீன கால யூதர்களுக்கு இவர்களே முன்னோடியாக குறிப்பிடப்படுகின்றனர். ஆப்சுபர்க்கு பேரரசு போன்ற நடு ஐரோப்பிய அரசுகளின் ஆதி-மூலதன பொருளாதாரம் மற்றும் அரசவை சமூகத்தில் இணைத்துக் கொள்ளப்பட்டது மற்றும் பங்களிப்பை அடைந்தவர்களாக இவர்கள் திகழ்ந்தனர். பல இன பண்பாட்டில் இணைந்த அரசவை யூதர்களுக்கு மாறாக, நவீன யூதர்களை ஆராய்ச்சி செய்யும் வரலாற்றாளர்களால் முன் வைக்கப்படும் இரண்டாவது சமூகப் பிரிவினர் *மசுகில்* (கற்றறிந்த நபர்) ஆவர். இவர்கள் அசுகலாவைத் (அறிவொளிக் காலம்) தொடங்கியவர்களாக கருதப்படுகின்றனர். சமயச் சார்பற்ற புலமையை மசுகில் பின் தொடர்ந்தது மற்றும் அவர்கள் பகுத்தறிவுடன் மதகுரு சார்ந்த யூத பாரம்பரியத்தை விமர்சித்தது ஆகிய செயல்பாடுகளை யூத சமூகம் மற்றும் பண்பாட்டை சமயச் சார்பற்றதாக ஆக்குவதற்காக ஒரு நீடித்த சிந்தனை சார் அடித்தளத்தை நிறுவியதாக இந்த விளக்கமுறையானது காண்கிறது. "அதிகப்படியாக வகைப்படுத்தப்படாத, செருமானியமயமாக்கப்பட்ட யூத சிந்தனைசார் அறிஞர்களால்" தலைமை தாங்கப்பட்ட மேற்கத்தியமயமாக்கப்படும் ஒரு சுய கவலையுடைய செயல்முறையின் வழியாக நவீனத்திற்குள் யூதர்கள் நுழைந்தனர் என்பது நிறுவப்பட்ட எடுத்துக்காட்டாக உள்ளது. அசுகலாவானது சீர்திருத்தம் மற்றும் பழமைவாத இயக்கங்கள் தோன்றுவதற்கு காரணமானது. சியோனியத்தின் விதைகளை விதைத்தது. அதே நேரத்தில் யூதர்கள் வாழ்ந்த நாடுகளுக்குள் பண்பாட்டு இணைவை ஊக்குவித்தது. அசுகலா வளர்ந்து வந்த அதே நேரம் வாக்கில் அசிதிய யூதமானது ஓர் இயக்கமாக பரவியது. அசுகாலாவுக்கு கிட்டத்தட்ட முற்றிலும் மாறான ஓர் உலகப் பார்வையை இது போதித்தது.  
1990-களில் ஐரோப்பிய அசுகலாவிலிருந்து வேறுபட்டிருந்த, "நவீனமயமாக்கலுக்கான மாற்றுப் பாதையாக" "அரசவை யூதர்" என்ற கருத்துருவானது பரிந்துரைக்கப்பட்டது. அசுகனாசிய செருமானியமயமாக்கப்பட்ட யூதர்கள் மீது குவிக்கப்பட்ட கவனத்திற்கு மாறாக, அரசவை யூதர் கருத்துருவானது மதம் மாறிய செபராது யூதர்கள் மீது கவனம் செலுத்தியது. திரிபுக் கொள்கை விசாரணையிலிருந்து இவர்கள் தப்பித்தவர்கள் ஆவர். நடு நிலக் கடல் மற்றும் அத்திலாந்திக்கின் ஐரோப்பிய துறைமுக நகரங்களிலும், ஐக்கிய அமெரிக்காவின் கிழக்கு கடற்கரைப் பகுதியிலும் இவர்கள் குடியமர்ந்தனர்.
# யூதர்களின் வரலாறு

## தொடக்க நவீன காலம்

### அரசவை யூதர்கள்

வட்டிக்குப் பணம் கொடுத்த மற்றும் கிறித்தவ ஐரோப்பிய உயர் குடியினக் குடும்பங்களில் சிலவற்றின் நிதி விவகாரங்களைக் கையாண்ட யூத வங்கியாளர்கள் அல்லது வணிகர்கள் அரசவை யூதர்கள் என்று அழைக்கப்பட்டனர். *யூத பைலிப்* மற்றும் *இசுதத்லான்* ஆகியவை இவர்களுடன் தொடர்புடைய வரலாற்று ரீதியிலான சொற்களாகும்.  
குறுகிய கால கடன்களுக்காக யூத வங்கியாளர்களின் சேவையை உள்ளூர் ஆட்சியாளர்கள் பயன்படுத்திய போது பிற்காலத்தில் அரசவை யூதர்கள் என்று அழைக்கப்பட்டவர்களின் எடுத்துக்காட்டுகள் உருவாயினர். இவர்கள் உயர் குடியினருக்கு கடன் வழங்கினர். இச்செயல்முறையில் சமூக செல்வாக்கைப் பெற்றனர். அரசவை யூதர்களின் உயர்குடியின புரவலர்கள் இவர்களை நிதியாளர்கள், வழங்குநர்கள், தூதர்கள் மற்றும் வணிகக் குழுவினராக பணியில் அமர்த்தினர். பிற பொருட்கள், உணவு, ஆயுதங்கள், வெடி மருந்துகள் மற்றும் விலையுயர்ந்த உலோகங்கள் ஆகியவற்றை தங்களது புரவலருக்கு வழங்குவதற்காக அரசவை யூதர்கள் தங்களது குடும்ப தொடர்புகள், பிற யூதர்களுக்கும் தமக்கும் இடையிலான தொடர்புகளை பயன்படுத்த முடிந்தது. இவர்களின் சேவைகளுக்கு மாற்றாக அரசவை யூதர்கள் சமூக மதிப்புகளை பெற்றனர். தங்களுக்கு தாமே உயர்குடியினர் வரையிலான நிலையை பெற்றதும் இதில் அடங்கும். யூத கெட்டோக்களுக்கு வெளியில் இவர்களால் வாழ முடிந்தது. சில உயர் குடியினர் தங்களது வங்கியாளர்களை தங்களது சொந்த அரசவையில் வைத்துக் கொள்ள விரும்பினர். உயர்குடியின பாதுகாப்பின் கீழ் இருந்ததால் யூத மத குருமார்களின் நீதி வரம்பிலிருந்து இவர்கள் விலக்கு பெற்றிருந்தனர்.  
நடுக்காலங்களிலிருந்து அரசவை யூதர்களால் பெருமளவு தனிநபர் செல்வங்களை ஈட்டவும், அரசியல் மற்றும் சமூக செல்வாக்கைப் பெறவும் முடிந்தது. சில நேரங்களில் இவர்கள் உள்ளூர் சமூகத்தில் முக்கியமான நபர்களாகத் திகழ்ந்தனர். தங்களுடைய சக யூதர்களைப் பாதுகாக்கவும், அவர்கள் மீது செல்வாக்குச் செலுத்தவும் தங்களது செல்வாக்கைப் பயன்படுத்த இவர்களால் முடிந்தது. சில நேரங்களில் உள்ளூர் உயர் சமூகத்துடன் கருத்துக்களைப் பரிமாறும் ஒரே யூதர்களாக இவர்கள் திகழ்ந்தனர். யூதர்களின் கோரிக்கைகளை ஆட்சியாளர்களிடம் முன் வைக்கக் கூடியவர்களாகவும் இவர்கள் திகழ்ந்தனர். எனினும், அரசவை யூதர்கள் கிறித்தவ உலகில் சமூகத் தொடர்புகள் மற்றும் செல்வாக்கை முதன்மையாக தங்களது கிறித்தவ புரவலர்களின் வழியாகக் கொண்டிருந்தனர். யூதர்களின் பாதுகாப்பற்ற நிலை காரணமாக சில உயர் குடியினர் தாங்கள் பெற்ற கடன்களைத் திருப்பிச் செலுத்தாமல் அப்படியே விட்டு விடும் நிலையும் இருந்தது. இவர்களுக்கு ஆதரவளித்த உயர்குடியின நபர் இறந்தால், அவரது யூத நிதியாளர் நாட்டை விட்டு வெளியேற்றப்படுதல் அல்லது மரண தண்டனைக்கு உட்படுத்தப்படும் நிலைக்கு உள்ளாக்கப்படலாம் என்ற நிலை இருந்தது என்று குறிப்பிடப்படுகிறது.
# யூதர்களின் வரலாறு

## தொடக்க நவீன காலம்

### துறைமுக யூதர்கள்

துறைமுக யூதர் என்பது ஐரோப்பாவின் கடல்சார் பொருளாதாரத்தில் ஈடுபட்டிருந்த யூதர்களை விளக்கப் பயன்படுத்தப்பட்ட ஒரு சொல்லாகும். குறிப்பாக, 17-ஆம் மற்றும் 18-ஆம் நூற்றாண்டுகளின் போது இச்சொல் பயன்பாட்டில் இருந்தது. எலன் பிரை என்ற பிரித்தானிய வரலாற்றாளர் "முதல் நவீன யூதர்கள்" என்று இவர்கள் கருதப்படலாம் என்று பரிந்துரைக்கிறார். பிரையின் கூற்றுப்படி துறைமுக யூதர்கள் "திரிபுக் கொள்கை விசாரணையின் அகதிகள்" மற்றும் ஐபீரியாவிலிருந்து யூதர்கள் வெளியேற்றப்பட்டது ஆகியவற்றின் விளைவாக தொடர்ந்து வந்தவர்கள் ஆவர். ஆம்சுடர்டாம், இலண்டன், திரியேத்தே மற்றும் அம்பர்க்கு போன்ற துறைமுகங்களில்வணிகம் செய்ய வணிகர்கள் இவர்களுக்கு அனுமதி வழங்கியதால் துறைமுக நகரங்களில் இவர்கள் குடியமர அனுமதிக்கப்பட்டனர். புலம் பெயர்ந்த யூதர்களுடனான இவர்களது தொடர்புகள் மற்றும் கடல்சார் வணிகத்தில் இவர்களின் நிபுணத்துவம் ஆகியவை ஐரோப்பாவின் ஏற்றுமதி சார் அரசாங்கங்களுக்கு குறிப்பாக மதிப்பு மிக்கவர்களாக இவர்களை ஆக்கியதாக பிரை குறிப்பிடுகிறார். சமயம் குறித்த தங்களது நெகிழ்வுத் தன்மை, மற்றும் "பாரம்பரிய மற்றும் அறிவொளி பெற்ற 'யூத அடையாளங்கள்' ஆகிய இரண்டிலுமிருந்து முற்றிலும் மாறுபட்டிருந்த தயக்கம் காட்டும் பல இன பண்பாடு" ஆகியவற்றால் குறிக்கப்பட்டவர்களாக இந்த நபர்களின் சமூக பண்பாட்டு விவர அறிக்கையை சோர்க்கின் என்ற அமெரிக்க திரைப்பட இயக்குனர் மற்றும் பிறர் குறிப்பிடுகின்றனர்.  
16-ஆம் மற்றும் 18-ஆம் நூற்றாண்டு வரை சாக்லேட் மற்றும் வெனில்லா வணிகத்தில் யூத வணிகர்கள் ஆதிக்கம் செலுத்தினர். ஐரோப்பா முழுவதும் இருந்த யூத மையங்களுக்கு ஏற்றுமதி செய்தனர். முதன்மையாக ஆம்ஸ்டர்டாம், பயோன், போர்தியக்சு, அம்பர்க்கு மற்றும் லிவோர்னோ ஆகிய நகரங்களுக்கு ஏற்றுமதி செய்தனர்.
# யூதர்களின் வரலாறு

## தொடக்க நவீன காலம்

### உதுமானியப் பேரரசு

உதுமானியப் பேரரசின் காலத்தின் போது (1300-1600) பேரரசின் பல பிற சமூகங்களுடன் சேர்த்து யூதர்களும் ஓரளவுக்கு செழிப்பான நிலையில் இருந்தனர். பிற உதுமானிய குடிமக்களுடன் ஒப்பிடும் போது வணிகத்தில் முதன்மையானவர்களாவும், தூதரகம் மற்றும் பிற உயர் பதவிகளையும் யூதர்கள் வகித்து வந்தனர். 16-ஆம் நூற்றாண்டில் குறிப்பாக, *மில்லத்துகளுக்குக்* (தனித்து இயங்கும் நீதிமன்றங்கள்) கீழ் மிக முக்கியமானவர்களாக யூதர்கள் இருந்தனர். யூத செல்வாக்குக்கு எடுத்துக்காட்டாக நட்சொசு தீவின் சஞ்சக்-பெயாக (ஆளுநர், முசுலிம்களால் மட்டுமே பொதுவாக நிரப்பப்படும் ஒரு நிலை) யோசேப்பு நாசி நியமிக்கப்பட்டதைக் குறிப்பிடலாம்.  
யர்முக் யுத்த காலத்தின் போது லெவண்ட் பகுதியானது முசுலிம் ஆட்சிக்குக் கீழ் வந்த போது கைஃபா, சிச்சேம், எபிரோன், ரமலா, காசா, எருசலேம் மற்றும் வடக்கிலிருந்த பல நகரங்களில் 30 யூத சமூகங்கள் வாழ்ந்து வந்தன. சபேத் நகரமானது யூதர்களுக்கு ஓர் ஆன்மீக மையமாக உருவானது. இங்கு தான் சுல்ச்சான் அருச் நூலும், பல கப்பாலிய நூல்களும் தொகுக்கப்பட்டன. முதல் எபிரேய அச்சிடும் எந்திரம், மேற்கு ஆசியாவில் முதல் அச்சிடும் பணியும் 1577-ஆம் ஆண்டு தொடங்கப்பட்டது.
# பெரியார் ஈ. வெ. இராமசாமியும் சமூக சீர்திருத்தமும்

**ஈ. வெ. இராமசாமி** (செப்டம்பர் 17, 1879&nbsp;– டிசம்பர் 24, 1973), இராமசாமி, ஈ. வெ. ரா,தந்தைபெரியார்அல்லதுபெரியார்என்றுஅழைக்கபடும்இவர் திராவிடசமூகச்சீர்திருத்தவாதி.இவர் திராவிட இயக்கம், சுய மரியாதை இயக்கம் ஆகியவற்றை நிறுவினார். மக்கள்தமதுசமுதாயத்தைபரிபூரணமாக்கசீர்திருத்தம்அவசரத்தேவையாகஉள்ளதுஎன்பதைஉணரவேண்டும்என்றுவிரும்பினார். அரசுஅரசியல்கட்சிகள், மற்றும்சமூகதொழிலாளர்கள்சமுதாயத்தில்உள்ளஅவலங்களைக்கண்டுஅவற்றைக்களையும்நடவடிக்கைகளை மேற்கொள்ளவேண்டும்என விரும்பினார்.
# பெரியார் ஈ. வெ. இராமசாமியும் சமூக சீர்திருத்தமும்

## சுயமரியாதை இயக்கம்

துவக்க காலத்தின் பொழுது இராமசாமி]]
இராமசாமி மற்றும் அவரின் தொண்டர்கள் தொடர்ந்து நெடுங்காலமாக அரசாங்கத்தினரிடம் சமுதாய ஏற்றத்தாழ்வுகளை நீக்கக் கோரி முனைப்புடன் செயல்பட்டு வந்தனர். பலர் இந்தியாவின் விடுதலைக்காகப் போராடி வந்தபொழுதிலும் இவர்கள் சமூக விடுதலைக்காகப் போராடி வந்தனர். சுயமரியாதை இயக்கம் தொடக்கத்தில் பிராமணரல்லாதோர் தாம் பழம்பெரும் திராவிடர்கள் என்ற பெருமையுடன் வாழவும், அதை உணரவும், நாம் யாருக்கும் அடிமையில்லை என்ற உணர்வை அவர்களுக்கு ஊட்டவும் உருவாக்கப்பட்டது.  
சுயமரியாதை இயக்கம் 1925 இல் இராமசாமியால் தோற்றுவிக்கப்பட்டது. இதன் முக்கிய கொள்கைப் பரப்புரையாக, சமுதாயத்தின் ஏளனத்திற்கு உரிய மூடப் பழக்க வழக்கங்களையும், பரம்பரை வழக்கங்களையும் பின்பற்றப்படுவதைத் தொடர்ந்து எதிர்க்கும் நிலையை எடுத்தது. மக்களை அறிவின்மையிலிருந்து மீட்டெடுக்கவும், தெளிவுடையவர்களாக மாற்றவும் இதன் கொள்கைகள் வழிவகை செய்தன. பகுத்தறிவுச் சிந்தனையுடன் மக்களின் செயல்பாடுகள் இருக்க வலியுறுத்தின. பகுத்தறிவாளர்கள் பின்பற்றப்படவேண்டிய கடமைகளாகப் பலவற்றை இவ்வியக்கம் வலியுறுத்தியது.  
- சுயமரியாதையாளர்கள் பிரமாணப் புரோகிதரில்லா, சமயச்சடங்கில்லா திருமணங்கள் நடைபெற வலியுறுத்தினர் லேயே வலியுறுத்தியது.  
இந்தப் பரப்புரை மற்றும் தத்துவங்களை முழுநேரச் செயல்பாடுகளாக இராமசாமி 1925இலிருந்து செயல்படுத்தி வந்தார். இதைப் பரப்புவதற்கு ஏதுவாக *குடியரசு* நாளிதழை 1925 முதல் துவக்கினார். ஆங்கிலத்தில், *ரிவோல்ட்* என்ற நாளிதழ் மூலம் ஆங்கிலம் மட்டுமே தெரிந்த மக்களுக்காகப் பிரசாரம் செய்தார். சுயமரியாதை இயக்கம் வெகு வேகமாக மக்களிடையே வளர்ந்தது. மக்களின் ஆதரவையும் நீதிக்கட்சித் தலைவர்களின் மூலமாகப் பெற்றது. 1929 இல் சுயமரியாதையாளர்கள் மாநாடு பட்டுக்கோட்டையில் எஸ்.குருசாமி மேற்பார்வையில் மதராஸ் இராசதானி சார்பில் நடைபெற்றது. சுயமரியாதையாளர்களின் தலைமையை கே.வி.அழகிரிசாமி ஏற்றார். இம்மாநாட்டைத் தொடர்ந்து அன்றைய மதராஸ் இராசதானியின் பல மாவட்டங்களில் சுயமரியாதையாளர்களின் கூட்டங்கள் நடைபெற்றன. இதற்கான *பயிற்சிப் பட்டறையாக, பயிற்சிக் களமாக* ஈரோடு மாநகரம் செயல்பட்டது. இதன் நோக்கம் சமுதாய மறுமலர்ச்சிக்காக மட்டுமில்லாமல் சமுதாயப் புரட்சிக்காகவும், இதன் மூலம் விழிப்புணர்வு பெற்ற புதிய சமுதாயத்தை உருவாக்கவும் வழி செய்தது.
# ஈற்றுணவு

**ஈற்றுணவு** அல்லது **விருந்துக்குப்பின் இனிப்பு** (dessert) என்பது ஓர் உணவை சாப்பிட்டு முடித்த பின் சாப்பிடப்படும் இனிப்பு ஆகும். இது வழக்கமான இனிப்பு உணவுகள், இனிப்பு மது அல்லது மதுபானப் பொருள் போன்ற பானமாக இருக்கலாம். உலகின் சில பகுதிகளில், மத்திய, மேற்கு ஆபிரிக்காவின் பெரும்பகுதி, சீனாவின் பெரும்பாலான பகுதிகளில், உணவை முடிப்பதற்கு ஓர் இனிப்பு வழங்கி முடிக்கும் பாரம்பரியம் இல்லை.  
விருந்துக்கு பின் மாச்சில்லு, அணிச்சல், குக்கீ, மிட்டாய், ஜெலட்டின் இனிப்புகள், குளிர்களி பேஸ்ட்ரி, பை, புட்டிங், வேக வைத்த கூழ், இனிப்பு ரசங்கள் போன்றவை வழங்கப்படுகின்றன. ஆசிய நாடுகளில் விருந்துக்குப் பின் இனிப்பில் பெரும்பாலும் பழங்களே பயன்படுத்தப்படுகின்றன. ஏனெனில் இவை இயற்கையிலேயே இனிப்பு சுவை உடையவை. சில கலாச்சாரங்களில் விருந்துக்குப்பின் இனிப்பு உணவாக பொதுவாக மிகவும் சுவையான உமாமி தின்பண்டங்களை பயன்படுத்துகிறார்கள். தமிழர் கலாசாரத்தில் உணவு விருந்திற்கு பின்பு சர்க்கரைபொங்கல், பழங்கள், மோதகம், வெற்றிலை-பீடா, கேசரி, தேநீர் அல்லது பாயசம் போன்றவை வழங்கப்படுகின்றன.